गंगा को धर्म और आरती के खाते में रख विज्ञान और तकनीक को बांध, हथियार, सॉफ्टवेयर और स्मार्टफोन बनाने में जुटा दिया। इस विज्ञान का लक्ष्य है ज्यादा से ज्यादा उत्पादों का निर्माण कर ज्यादा से ज्यादा खपत का माहौल बनाना। वैज्ञानिक चेतना से लैस एक प्रोफेसर कहते हैं कि जिस गंगा ने अपनी गोद में इंसानी बस्तियों को जन्म दिया वही इंसान आज गंगा की अविरलता को रोक रहा है। बांधों की जकड़न में बंधी नदी मनुष्य के लिए कब तक जीवनदायिनी रहेगी। जल, जंगल और जमीन को खत्म करना हमारे कथित विकास की बुनियादी शर्त क्यों बन गई। प्रोफेसर जीडी अग्रवाल की चेतावनी हमारे कानों में पड़ती है कि गंगा नहीं बचेगी तो कुछ नहीं बचेगा। हम इस चेतावनी को सुनते ही उन्हें संत और तपस्वी का दर्जा दे अपने उपभोग में व्यस्त हो जाते हैं। त्योहारों के इस मौसम में जब हम प्रकृति के करीब होने की कोशिश करते हैं तो क्या स्वामी सानंद की शहादत की अहमियत समझेंगे। विज्ञान और तकनीक आज गंगा को नहीं बचा पाएंगे तो कल स्मार्टफोन भी नहीं बना पाएंगे। बेबाक बोल में इस बार स्वामी सानंद को श्रद्धांजलि।